ТхьакIущынэ Аслъан Германием къикIыгъэ инвесторхэм аIук1агъ »\n13.10.2010 – 22:30 – Натпресс\nIэкIыб къэралым къикIыгъэ хьакIэхэм шIуфэс гущыIэхэмкIэ пэублэм ТхьакIущынэ Аслъан закъыфигъэзагъ, АР-м иэкономикэ хэхъоныгъэу ышIыхэрэм кIэкIэу къащыуцугъ. Республикэм ипащэ къызэрэхигъэщыгъэмкIэ, мы аужырэ илъэсищым къыкIоцI Адыгеим иэкономикэ сомэ миллиард 39-рэ фэдиз инвестициеу къыхалъхьагъ. БэмышIэу Шъачэ щыкIогъэ форумым сомэ миллиард 14-м ехъу зытефэщт зэзэгъыныгъэхэм республикэр ащыкIэтхагъ. А пчъагъэхэм къагъэлъагъо непэ тиэкономикэ инвестициехэр къыхэплъхьанхэр зэрэфедэр, ащкIэ зи пэрыохъу зэрэщымыIэр.\n- АР-м зэрэщырэхьатыр, лъэпкъ зэгурыIоныгъэ зэрилъыр къыдэплъытэмэ, тиэкономикэ къыхашъулъхьэрэ ахъщэр ухъумагъэ, ащ шIуагъэ къызэрэшъуфихьыщтым щэч хэлъэп, - къыIуагъ ТхьакIущынэ Аслъан. - ТиIо зэхэлъэу тызэдэлэжьэным, ныбджэгъуныгъэ тазыфагу илъэу, шъхьэихыгъэу тызэдэгущыIэным тыфэхьазыр.\nФирмэу «ББЙ» зыфиIорэм ипащэу Манфред Шнайдер къызэриIуагъэмкIэ, республикэм зэпхыныгъэу дыряIэр гъэпытэгъэнымкIэ непэрэ зэIукIэгъур ятIонэрэ лъэбэкъоу щыт. МэзитIукIэ узэкIэIэбэжьмэ, бгъуитIур зэрэзэдэлэжьэн алъэкIыщтым епхыгъэу пэшIорыгъэшъ зэзэгъыныгъэ зэдашIыгъагъ. Туризмэм хэхъоныгъэхэр егъэшIыгъэнхэм ылъэныкъокIэ зипэщэ фирмэм опытышхо зэрэIэкIэлъыр, ащкIэ Iоф зэдашIэмэ зэрашIоигъор М.Шнайдер къыхигъэщыгъ. Джащ фэдэу гъэсэныгъэм, медицинэм, псэолъэшIыным алъэны­къокIэ инвестиционнэ проектэу яIэхэм Президентыр ащигъэгъозагъ, предложение гъэнэфагъэ­хэри къыхьыгъэх. ЧIыгоу «Зарландвестфален» зыфиIорэмрэ Адыгеимрэ зэкъош хъунхэм фэ­гъэхьыгъэ официальнэ тхыгъэу АР-м и Президент факIорэр республикэм ипащэ къыритыгъ.\nИнвесторхэм къагъэхьазырыгъэ проектхэм бгъуитIуми шIуа­гъэ къафихьын зэрилъэкIыщтыр ТхьакIущынэ Аслъан зэIукIэ­гъум кIэух зэфэхьысыжьэу къыфишIыгъ ыкIи ащкIэ республикэм къытефэрэр зэкIэри зэригъэцэкIэщтыр къыIуагъ.\nОпубликовал administrator, 13-10-2010, 22:30. Просмотров: 1554